KIRJALLINEN KYSYMYS E-1946/02

esittäjä(t): Mihail Papayannakis (GUE/NGL) komissiolle

(3. heinäkuuta 2002)

Aihe: Vaarallisten teollisuusjätteiden käsittely

Ano Liosian kunnan hankkeen puitteissa on hyväksytty Life-ohjelma, jonka koodi on Life 99 ENV/GR/000550 ja joka koskee vaarallisten teollisuusjätteiden käsittelyä Attikan läänin kuntaliiton kaatopaikalla.

Attikan läänin kuntaliiton kaatopaikka on määritelty lailla n:o 2742/99 ainoastaan yhdyskuntajätteiden vastaanottopaikaksi eikä teollisuusjätteiden. Voisiko komissio kertoa, missä määrin tämä (Life-ohjelmasta rahoitettu) laitos on sopusoinnussa seuraavien direktiivien kanssa:

1. vaarallisista jätteistä annettu direktiivi 91/689/ETY(1)?

2. myrkyllisistä ja vaarallisista jätteistä annettu direktiivi 78/319/ETY(2)?

3. jätteistä annettu direktiivi 75/442/ETY(3)?

4. vaarallisten jätteiden polttamisesta annettu direktiivi 94/67/EY(4)?

(1) EYVL L 377, 31.12.1991, s. 20.

(2) EYVL L 84, 31.3.1978, s. 43.

(3) EYVL L 194, 25.7.1975, s. 39.

(4) EYVL L 365, 31.12.1994, s. 34.

Margot Wallströmin komission puolesta antama vastaus

(5. elokuuta 2002)

Komissio on hyväksynyt osana LIFE-ohjelmaa hankkeen, jonka tarkoituksena on tehostaa teollisuusjätteen käsittelyä Ano Liosian kaatopaikalla Ateenassa (viite 99 ENV/GR/000550). Hankkeen tavoitteena on lopettaa vaarallisten jätteiden kuten jäteöljyjen ja öljylietteen sijoittaminen Ano Liosian kaatopaikalle. Näin ollen tämäntyyppinen jäte esikäsitellään, jolloin maa-aines ja jäteöljy erotetaan toisistaan ja öljylietteestä poistetaan vesi. Hankkeen piiriin ei kuulu erotettujen tai esikäsiteltyjen jätetyyppien jatkokäsittely tai hyödyntäminen, vaikka hankekuvauksessa mainitaankin, että jäteöljyt voidaan toimittaa polttoaineena uudelleen käytettäviksi ja muut jätetyypit puolestaan voidaan lähettää edelleen käsiteltäviksi. Näin ollen komissiolle esitetty hankkeen tavoite oli lopettaa vaarallisten jätteiden sijoittaminen kaatopaikoille ja esikäsitellä tällaiset jätteet, jotta niiden myöhempi hyödyntäminen ja turvallinen käsittely helpottuisi.

Hankkeen vastuuhenkilön toimittamien tietojen perusteella komissio katsoo, että hanke ei ole riko parlamentin jäsenen kysymyksessään mainitsemia direktiivejä.

1. Ei ole olemassa todisteita siitä, että kysymyksessä olisi vaarallisista jätteistä 12. joulukuuta 1991 annetun neuvoston direktiivin 91/689/ETY säännösten rikkominen, sillä vaarallisen jätteen esikäsittely sen hyödyntämisen ja turvallisen käsittelyn helpottamiseksi on täysin sopusoinnussa direktiivin vaatimusten kanssa.

2. Myrkyllisistä ja vaarallisista jätteistä 20. maaliskuuta 1978 annettu neuvoston direktiivi 78/319/ETY on kumottu direktiivillä 91/689/ETY.

3. Jätteistä 15. heinäkuuta 1974 annetussa neuvoston direktiivissä 75/442/ETY, sellaisena kuin se on viimeksi muutettuna 18. maaliskuuta 1991 annetulla direktiivillä 91/156/ETY(1) ja erityisesti sen 4 artiklassa säädetään perusvaatimukset, joiden mukaan jätteet on hyödynnettävä tai niistä on huolehdittava niin, ettei siitä aiheudu ympäristölle sellaista vahinkoa, jonka aiheutumisen voi estää. Siinä säädetään myös muista velvoitteista, jotka liittyvät mm. velvollisuuteen pitää kirjaa jätteistä ja lupavaatimuksiin. Komissiolla ei ole todisteita siitä, että mainittujen vaarallisten jätteiden esikäsittely olisi suoritettu jätteistä annetun puitedirektiivin 75/442/ETY vaatimusten vastaisesti.

4. Näyttäsi siltä, ettei vaarallisten jätteiden polttamisesta 16. joulukuuta 1994 annettua neuvoston direktiiviä 94/67/EY sovellettaisi mainittuun hankkeeseen, sillä komissiolle toimitetun hankekuvauksen mukaan hanke ei koske jätteenpolttoa.

(1) EYVL L 78, 26.3.1991.